Folketing
2005-03-15

Og så har jeg i den her tale overhovedet ikke været inde på hele det kæmpe store område, der ligger i, hvem der har ansvaret. Den ansatte i kvikskranken kommer med en urigtig afgørelse. Hvem har erstatningsansvaret for den her urigtige afgørelse? Den er truffet på vegne af, eller borgeren oplever, at den er truffet på vegne af en statslig myndighed, som har overlagt opgaven til dem i kvikskranken at fortælle lidt om, hvordan reglerne er, og komme med en foreløbig hensigtserklæring om, hvordan man vil løse det. Så er der pludselig landet en afgørelse på bordet, og så opstår et erstatningsansvar. Hvem har det? Er det den kommune, der har kvikskranken? Er det forvaltningsmyndigheden fra staten, der har ansvaret? Hvem har ansvaret der? Det synes jeg lyder meget interessant.